b"\n_START_ARTICLE_\nAtypisk h\xc3\xa6molytisk ur\xc3\xa6misk syndrom\n_START_SECTION_\nNomenklatur\n_START_PARAGRAPH_\naHUS er en form for H\xc3\xa6molytisk-ur\xc3\xa6misk syndrom (HUS), som hos b\xc3\xb8rn blot viser sig i 5-10\xc2\xa0% af tilf\xc3\xa6ldene, mens de fleste voksne HUS-patienter har aHUS. St\xc3\xb8rsteparten af HUS-tilf\xc3\xa6ldene hos b\xc3\xb8rn skyldes en infektion med Escherichia coli-bakterier, der producerer shiga-toksin. Denne form kaldes STEC-HUS (eller i visse tilf\xc3\xa6lde D+ HUS). I nogle publikationer har man refereret til aHUS som et h\xc3\xa6molytisk-ur\xc3\xa6misk syndrom med frav\xc3\xa6r af diar\xc3\xa9 (D- HUS). Denne nomenklatur m\xc3\xa5 man dog anse for at v\xc3\xa6re misvisende, da op til 30\xc2\xa0% af alle aHUS-patienter har diar\xc3\xa9. Det er blevet foresl\xc3\xa5et at tr\xc3\xa6kke termen D- HUS tilbage.\n_START_SECTION_\nEpidemiologi\n_START_PARAGRAPH_\naHUS kan v\xc3\xa6re tilf\xc3\xa6ldig eller arvelig, og der er tilsyneladende ingen forskelle i henhold til race, k\xc3\xb8n og geografisk omr\xc3\xa5de. Som det kan forventes med en sj\xc3\xa6lden sygdom, er der meget f\xc3\xa5 data vedr. incidens af aHUS. Et europ\xc3\xa6isk register med 167 p\xc3\xa6diatriske patienter dokumenterede 3,3 tilf\xc3\xa6lde pr. 1 mio. b\xc3\xb8rn, med mindre hyppighed blandt voksne. En nyere unders\xc3\xb8gelse med 214 patienter med aHUS indikerer en lignende forekomst hos b\xc3\xb8rn (41,6\xc2\xa0%) og hos voksne (58,4\xc2\xa0%). Websitet Orphanet (en portal for sj\xc3\xa6ldne sygdomme og l\xc3\xa6gemidler til sj\xc3\xa6ldne sygdomme) angiver en pr\xc3\xa6valens p\xc3\xa5 1-9 pr. 1 mio. mennesker.\n_START_SECTION_\nPatogenese\n_START_PARAGRAPH_\naHUS induceres af kronisk, ukontrolleret komplementaktivering, der resulterer i endotel skader og slutorganskader. Hos sunde personer angriber og \xc3\xb8del\xc3\xa6gger komplementsystemet patogener, f.eks. bakterier, virus og muterede kropsceller, og fjerner cellerester. Det best\xc3\xa5r af tre forskellige veje: den 'klassiske vej', lektin-vejen og den alternative vej. Mens de to f\xc3\xb8rstn\xc3\xa6vnte sker som f\xc3\xb8lge af hhv. immunkompleks- og mikroorganismebinding, er den alternative vej konstant aktiv, hvilket for\xc3\xa5rsager l\xc3\xb8bende induktion af det celle\xc3\xb8del\xc3\xa6ggende (cellelysis) MAC-kompleks (membrane attack complex). Det er derfor vigtigt, at kroppen omhyggeligt regulerer komplementsystemet for at forhindre det i at \xc3\xb8del\xc3\xa6gge sundt v\xc3\xa6v og sunde organer. Genetiske mutationer af de komplementregulerende proteiner (f.eks. CFH, CFB, CFI, MCP, CFHR 1/3 og trombomodulin) forstyrrer komplementvejens h\xc3\xa5rfine balance ved aHUS. Vedvarende, ukontrolleret komplementaktivitet f\xc3\xb8rer til \xc3\xb8del\xc3\xa6ggelse af endotel celler (celler, der bekl\xc3\xa6der blodkarrene). Den efterf\xc3\xb8lgende vedvarende aktivering af trombocytter og leukocytter for\xc3\xa5rsager TMA og ultimativt isk\xc3\xa6mi og inflammation af blodkarrene, hvilket med tiden f\xc3\xb8rer til irreversible v\xc3\xa6vsskader, multiorgansvigt og ofte d\xc3\xb8dsfald. De fleste mutationer har en penetrans p\xc3\xa5 omkring 50\xc2\xa0%, og der er tegn p\xc3\xa5, at milj\xc3\xb8faktorer ogs\xc3\xa5 er en vigtig faktor i patogenesen.\n_START_SECTION_\nPrognose\n_START_PARAGRAPH_\nLangtidsdiagnosen for patienter med aHUS er ringe. Op til 79\xc2\xa0% af patienter med aHUS d\xc3\xb8r eller f\xc3\xa5r permanente nyreskader inden for 3 \xc3\xa5r p\xc3\xa5 trods af brug af underst\xc3\xb8ttende behandling. Nyretransplantation til aHUS-patienter med ESRD overvejes sj\xc3\xa6ldent pga. den h\xc3\xb8je incidens af sygdomsrecidiv og transplantatsvigt hos op til 90\xc2\xa0% af patienter med ny TMA. Det betyder, at de fleste aHUS-patienter med ESRD er i kronisk dialysebehandling, hvilket forbindes med en d\xc3\xa5rlig prognose. Man har fors\xc3\xb8gt kombineret lever-nyretransplantation hos patienter med aHUS, selvom dette komplekse indgreb har en h\xc3\xb8j mortalitetsrate (en ud af to patienter).\n_START_SECTION_\nPlasmaferese/-infusion (PE/PI)\n_START_PARAGRAPH_\nSelvom PE/PI ofte anvendes, er der ingen kontrollerede fors\xc3\xb8g til unders\xc3\xb8gelse af hverken sikkerheden eller virkningen ved aHUS. Hos nogle patienter s\xc3\xa5s h\xc3\xa6matologisk forbedring, mens dysregulering af komplementsystemet og TMA fortsatte hos andre patienter p\xc3\xa5 trods af indledende PE/PI. Det kan skyldes, at PE/PI ikke er tilstr\xc3\xa6kkeligt til at fjerne muterende komplementfaktorer eller udskifte deficiente faktorer, hvilket er en indikation af, at PE/PI resulterer i begr\xc3\xa6nset klinisk respons. The American Society for Apheresis opererer med en Grad 2C/svag anbefaling af PE/PI til behandling af aHUS pga. den \xe2\x80\x9dlave\xe2\x80\x9d eller \xe2\x80\x9dmeget lave\xe2\x80\x9d kvalitet af den evidens, der underst\xc3\xb8tter brugen heraf.\n_START_SECTION_\nKronisk dialyse\n_START_PARAGRAPH_\nPatienter med aHUS, som har ESRD, er generelt d\xc3\xb8mt til dialyse, der forbindes med en overlevelsesrate efter 5 \xc3\xa5r p\xc3\xa5 omkring 50\xc2\xa0%. Da systemisk og ukontrolleret komplementaktivering forts\xc3\xa6tter hos patienter med aHUS, der er i dialysebehandling, har de mere udtalt komplementaktivitet end patienter uden aHUS. Patienter med aHUS, der behandles med dialyse, har stadig risiko for TMA i andre organer.\n_START_SECTION_\nTransplantation\n_START_PARAGRAPH_\nP\xc3\xa5 trods af, at nyretransplantation historisk er blevet brugt til behandling af patienter med aHUS, adresserer det ikke den ukontrollerede komplementaktivering, der f\xc3\xb8rer til progressiv, systemisk TMA. Alt efter den genetiske mutation oplever op til 90\xc2\xa0% af patienterne med aHUS, at sygdommen vender tilbage efter en nyretransplantation. Efter en nyretransplantation for\xc3\xa5rsager den vedvarende, ukontrollerede komplementaktivering, der forbindes med aHUS, transplantattab, som ikke kan afv\xc3\xa6rges med PE/PI, hos de fleste patienter. Kombineret lever-nyretransplantation er kun en mulighed for ganske f\xc3\xa5 patienter pga. det begr\xc3\xa6nsede udbud af sunde organer. Hertil kommer, at inflammation og TMA forts\xc3\xa6tter i andre organer, og der er en betydelig risiko for d\xc3\xb8dsfald, som af mange l\xc3\xa6ger og patienter opfattes som v\xc3\xa6rende for h\xc3\xb8j.\n_START_SECTION_\nEculizumab\n_START_PARAGRAPH_\nEculizumab er et humaniseret, monoklonalt antistof, der binder komplementkomponent C5, som er ansvarlig for aktivering af MAC-komplekset (membrane attack complex), hvorved den ukontrollerede terminale komplementaktivitet h\xc3\xa6mmes. I EU er Eculizumab i dag den eneste komplementinhibitor, der er godkendt til behandling af aHUS hos b\xc3\xa5de voksne og b\xc3\xb8rn._NEWLINE_Behandling med eculizumab er ikke uden samfundsm\xc3\xa6ssige konsekvenser, da l\xc3\xa6gemidlet ved en opg\xc3\xb8relse i 2013 blev anset som det dyreste l\xc3\xa6gemiddel med 600.000 kroner som den \xc3\xa5rlige pris per patient."